Kommissionens beslutning

af 20. december 2000

om godkendelse af EF-støtterammen for EF-strukturinterventioner i regionen Nordirland, der er berettiget til overgangsstøtte under mål 1 i Det Forenede Kongerige

(meddelt under nummer K(2000) 4284)

(Kun den engelske udgave er autentisk)

(2002/323/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 4,

efter høring af Komitéen for Udvikling og Omstilling i Regionerne, Udvalget i traktatens artikel 147, Komitéen for Landbrugsstrukturerne og Udvikling af Landdistrikterne og Komitéen for Fiskeri- og Akvakulturstrukturer, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af EF-støtterammer.

(2) Ifølge artikel 15, stk. 1 og 2, i forordning (EF) nr. 1260/1999 forelægger medlemsstaterne efter at have hørt partnerne som omhandlet i nævnte forordnings artikel 8 Kommissionen en udviklingsplan, der indeholder de oplysninger, som er nævnt i samme forordnings artikel 16.

(3) I medfør af artikel 15, stk. 4, i forordning (EF) nr. 1260/1999 udarbejder Kommissionen på grundlag af medlemsstatens regionale udviklingsplan som led i det partnerskab, der defineres i nævnte forordnings artikel 8, og i samråd med den pågældende medlemsstat en EF-støtteramme.

(4) Den britiske regering forelagde den 15. november Kommissionen den regionale udviklingsplan for Nordirland, der er berettiget til overgangsstøtte under mål 1 i henhold til artikel 6, stk. 1, i forordning (EF) nr. 1260/1999. Planen blev suppleret den 3. marts. Den indeholder de elementer, der omhandles i samme forordnings artikel 16, herunder en beskrivelse af de prioriterede felter samt oplysninger om støtte fra Den Europæiske Fond for Regionaludvikling (EFRU), Den Europæiske Socialfond (ESF), Den Europæiske Udviklings- og Garantifond for Landbruget (EUGFL), Udviklingssektionen, Det Finansielle Instrument til Udvikling af Fiskeriet (FIUF) og andre finansielle instrumenter til gennemførelse af planen.

(5) EF-støtterammen er blevet udarbejdet i samråd med den pågældende medlemsstat som led i partnerskabet.

(6) Kommissionen har sikret sig, at EF-støtterammen er blevet udarbejdet i overensstemmelse med additionalitetsprincippet.

(7) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(8) EIB har medvirket ved udarbejdelsen af EF-støtterammen i henhold til artikel 15, stk. 4, i forordning (EF) nr. 1260/1999.

(9) EF's støtte for hele perioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er EF's støtte blevet indekseret med 2 % om året. I henhold til forordningens artikel 7, stk. 7, og artikel 44, stk. 2, kan EF-støtten revideres midtvejs, dog senest den 31. marts 2004, under hensyntagen til den reelle inflation og tildelingen af resultatreserven.

(10) Rammebeløbene for de prioriterede felter i EF-støtterammen bør efter aftale med den berørte medlemsstat inden for visse grænser kunne tilpasses efter de faktiske behov, der opstår ved gennemførelsen på stedet -

VEDTAGET FØLGENDE BESLUTNING:

Artikel 1

EF-støtterammen for EF-strukturinterventioner i regionen Nordirland, der er berettiget til overgangsstøtte under mål 1 i Det Forenede Kongerige i perioden fra 1. januar 2000 til 31. december 2006, godkendes.

Artikel 2

1. I henhold til artikel 17 i forordning (EF) nr. 1260/1999 omfatter EF-støtterammen følgende elementer:

a) de prioriterede felter, der er udvalgt med henblik på EF-strukturfondenes og medlemsstaternes fælles initiativer, deres særlige mål, udtrykt i tal, en forhåndsevaluering af den forventede virkning og deres sammenhæng med den økonomiske, sociale og regionale politik og beskæftigelsesstrategien i Det Forenede Kongerige.

Der er følgende prioriterede felter:

- fred og forsoning

- økonomisk vækst og fornyelse

- beskæftigelse, udvikling af menneskelige ressourcer og social integration

- afbalanceret udvikling, regionalt, i byer og i landområder

- øget samarbejde mellem nord og syd

b) oversigten over de operationelle programmer, der skal iværksættes, herunder deres særlige mål og de fastlagte prioriterede felter

c) den vejledende finansieringsplan, der for hvert prioriteret felt angiver det påtænkte rammebeløb for hvert år for medfinansieringen fra den enkelte fond, i givet fald EIB, de øvrige finansielle instrumenter samt Det Forenede Kongeriges egne støtteberettigede offentlige og skønnede private midler. Finansieringsplanen præciserer, hvilke bevillinger der er afsat til regioner, som modtager overgangsstøtte under mål 1.

Det samlede årlige tilskud fra fondene til EF-støtterammen er foreneligt med de gældende finansielle overslag

d) bestemmelser vedrørende EF-støtterammens gennemførelse, som omfatter udpegning af forvaltningsmyndigheden og bestemmelser om partnernes involvering i overvågningsudvalgene

e) forhåndskontrol af additionaliteten og relevant information om gennemsigtigheden af de finansielle strømme

f) oplysninger om de bevillinger, der er nødvendige for at forberede, overvåge og evaluere EF-støtterammen og de operationelle programmer.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på EF's og den pågældende medlemsstats fælles initiativer, dvs. 2109,503 mio. EUR for hele perioden, samt de påtænkte rammebeløb for medfinansieringen fra strukturfondene, dvs. 1315,495 mio. EUR.

Det nationale finansieringsbehov, der følger deraf, dvs. 588,308 mio. EUR for den offentlige sektor og 205,700 mio. EUR for den private sektor, kan delvis dækkes af EF-lån fra EIB og de øvrige låneinstrumenter.

Til orientering anslås den samlede EF-støtte i første omgang at fordele sig således mellem strukturfondene:

>TABELPOSITION>

3. I forbindelse med gennemførelsen af finansieringsplanen kan de samlede udgifter eller EF-finansieringen for et givet prioriteret felt justeres efter aftale med medlemsstaten med op til 25 % af den samlede EF-støtte til EF-støtterammen i hele programmeringsperioden eller med op til 60 mio. EUR, alt efter hvilket beløb der er det største, uden at den samlede EF-støtte, der er nævnt i stk. 1, ændres.

Artikel 3

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 20. december 2000.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.